**Sanja Nikčević** (Varaždin, 1960.), hrvatska teatrologinja, kazališna kritičarka, redovna profesorica i voditeljica teatrologije Odsjeka za kazališnu umjetnost Umjetničke akademije u Osijeku UAOS i dramskog modula na Doktorskom studiju iz književnosti Filozofskog fakulteta u Osijeku. Predsjednica je Hrvatskog društva kazališnih kritičara i teatrologa od 2008. Od 2014. članica je Glavnog odbora Matice hrvatske.

Obrazovanje i zaposlenja
------------------------

Srednju školu završila u Virovitici, diplomirala francuski jezik i komparativnu književnosti na Filozofskom fakultetu u Zagrebu (1984.), a s temama iz američke drame na istom je fakultetu magistrirala (1993.) i doktorirala (1998.). Prije znanstvene karijere radila kao novinarka i kazališna kritičarka u Večernjem listu 1985.-1993.) te kao savjetnica za kazalište u Ministarstvu kulture RH (1996.-1997.), a između toga bila u statusu slobodne umjetnice.

Znanstvena karijera
-------------------

Dva puta bila Fulbrightov stipendist u SAD: CUNY - New York (mentor Marvin Carlson) 1995. i UCSB - Santa Barbara (mentor W. D. King) 2003. gdje je predavala Modernu europsku dramu i kazalište 2002. 

U docenticu je promovirana na zadarskom Sveučilištu (2002.) gdje je predavala „Povijest svjetske drame" na doktorskom studiju iz književnosti. Od 2003. zaposlena na Sveučilištu Josipa Jurja Strossmayera u Osijeku. Prvo na Filozofskom fakultetu (Odsjek za anglistiku) gdje je 2006. birana u izvanrednog profesora, a predavala kolegije iz američke i engleske drame te kazališne kritike.

Od 2007. prelazi na Umjetničku akademiju u Osijeku (UAOS) kao voditeljica Odsjeka za kazališnu umjetnost (2007.-2009.), voditeljica Katedre za teatrologiju i teorijskog programa. Na akademiji predaje kolegije iz predmeta povijesti kazališta kojeg je osmislila za potrebe akademije. Na odsjeku je vodila pisanje studijskih programa: revizije Preddiplomskog studija glume i lutkarstva i novog studija Diplomskog studija kazališne umjetnosti (smjerovi gluma, lutkarstvo,
teatrologija, dramsko pisanje...) koji po prvi puta u Europi uvodi samostalni smjer dramskog pisanja. 

Na doktorskom studiju iz književnosti na Filozofskom fakultetu u Osijeku od njegova osnutka (2006.) voditeljica je dramskog modula i predaje kolegije iz povijesti drame i američke drame. 

Sudjelovala u radu tri znanstvena projekta. Izlaganjima o hrvatskom i europskom kazalištu sudjelovala na brojnim seminarima, simpozijima i konferencijama (Osijek, Zagreb, Sarajevo, Novi Sad, Varšava, Salzburg, Boston, Louisville, New York, Caracas, Soeul, Lubbock,...), a radionice kazališne kritike vodila u Hong Kongu i Makedoniji.

Međunarodna aktivnost
---------------------

Utemeljiteljica (1994.) i prva predsjednica Hrvatskog centra ITI-UNESCO gdje je pokrenula Međunarodnu koloniju dramskih pisaca u Motovunu i glasilo *Hrvatska drama* te intenzivno radila na promociji hrvatske drame i kazališta u svijetu. 

Vrlo aktivna u međunarodnom kazališnom životu, u svjetskoj udruzi ITI bila je članica i predsjednica komunikacijskog odbora te članica upravnog odbora u dva mandata. Aktivna je članica hrvatskih (DKH, HDAS, HDDU) te međunarodnih i američkih udruga kritičara i teatrologa (ASTR, ATHE, IFTR, AICT, ATCA).

Izdavačka i urednička djelatnost
--------------------------------

U sklopu Hrvatskog centra ITI pokrenula i deset godina uređivala teatrološku biblioteku Mansioni (1994.-2004.), gdje je uredila 25 naslova. Bila je urednica časopisa Kazalište u izdanju AGM-a (1999.-2002.), a od 2009.-2013. glavna urednica novopokrenute Biblioteke *Ars Academica* Umjetničke akademije u Osijeku. Od 2005. bila je voditeljica Odjela za međunarodnu suradnju Matice hrvatske, Ogranak Osijek, a od 2006. članica je upravnog odbora *Fulbright Alumni Association*. Bila je selektorica Marulićevih dana te članica brojnih prosudbenih komisija za kazališne programe, dramska djela i slično. Aktivna je i u radu Hrvatskog sabora kulture kao selektor i član prosudbenih povjerenstva za kazališni amaterizam.

Radovi
------

Sudjelovala je na brojnim simpozijima u zemlji (naročito Krležini dani u Osijeku) i po cijelome svijetu, a od 1987. objavila preko stotinu članaka u časopisima u zemlji (Republika, Književna smotra, Dubrovnik, Književna revija, Nova prisutnost, Kazalište…) i širom svijeta (SSEP, PAJ, NTQ, Dijalog). 

**Američka drama:**   

Uredila dvije antologije (*Antologija američke drame I i II*, Zagreb, 1993.), te
objavila  tri o američkoj drami: *Američka subverzivna drama ili simpatija za losere* (CDM, Rijeka, 1994.), *Afirmativna američka drama ili živjeli Puritanci* (Hrvatski centar ITI, Zagreb, 2003.) i *Gubitnički genij u našem gradu* (Filozofski fakultet, Zagreb, 2006). O američkoj drami uvela novu klasifikaciju u odnosu na Američki mit, temeljni mit američkog društva na subverzivne drame (one koje pokazuju neuspješne likove) i afirmativne drame (one koje pokazuju likove koji uspijevaju razriješiti svoje probleme).

**Hrvatska drama:**  

Objavila prvu antologiju hrvatske drame izvan Hrvatske (*Antologija suvremene hrvatske drame*, Skopje, 2003.) i knjigu  *Što je nama hrvatska drama danas?* (Naklada Ljevak, Zagreb, 2008.) u kojoj se bavi zapostavljenim piscima (Helena Peričić, Tanja Radović, Darko Lukić, Boro Radaković, Borislav Vujčić, Autorska grupa Gong) i žanrovima (komedije: Miro Gavran i Ivan Kušan te literarni kabaret Boris Senker) te zanimljivim fenomenima hrvatskog kazališta (Zrinski Frankopanizrinsko-frankopanske teme, igranje religiozne drame za vrijeme Domovinskog rata, nestanak političke drame, itd.).

**Europska drama/Nametanje trendova:**  

Knjiga o nametanju dramskog trenda nasilja, krvi i sperme u europskom kazalištu *Nova europska drama ili velika obmana* (Meandar, Zagreb, 2005.) izazvala je iznimno snažnu reakciju hrvatske i svjetske kazališne
javnosti: dobila je Nagradu Petar Brečićza kazališnu esejistiku, prevedena je na engleski (en New Theater Quarterly, August 2005.), slovački (Nova Europska drama alebo vel'ky podvod, Bratislava, 2007.) i bugarski jezik (Нова европейска драма или голямата измама, Ruse, 2009.), udžbenik na kolegijima o suvremenoj drami širom svijeta. Nakon pet godina izašlo je drugo izdanje, *Nova europska drama ili velika obmana 2* (Leykam, Zagreb, 2009.), gdje je uz tekst iz 2005. objavljeno i poglavlje o tome što se s trendom nove europske drame dogodilo od prvog izdanja knjige, kao i reakcija na knjigu uključujući i sve napade i pohvale.

**Ratna drama:**  

Intenzivno se bavi temom drame i kazališta o Domovinskom ratu. 

Uredila je prvu *Antologiju hrvatske ratne drame 1991-1995* (Alfa, Zagreb, 2011.) u kojoj je objavljeno 11 drama. Nino Škrabe: *Dvije sestre* (1992.), Davor Špišić: *Dobrodošli u rat*(1992.), Matko Sršen: *Farsa od gvere* (1992.), Katja Šimunić: *Blueblanche, tango i rat* (1992.), Milan Grgić: *Sveti Roko na brdu* (1993.), Lada Martinac/Snježana Sinovčić: *Živim* (1993.), Goran Tribuson: *Doviđenja u Nuštru* (1993.), Zvonimir Zoričić: *Tatarski biftek* (1994.), Miroslav Mađer: *Srijemski put* (1995.), Zvonimir Majdak: *Smrtonosni povratak* (1995.), Miro Gavran: *Deložacija* (1995.) 

Uredila je i *Antologiju hrvatske ratne komedije 1991-1997* (Privlačica, Vinkovci, 2013.) u kojoj je objavljeno 8 komedija. Milica Lukšić: *Lov na medvjeda tepišara* (1990.), Tahir Mujičić/Boris Senker: *Bratorazvodna parnica* (1991.), Lydia Scheuermann Hodak: *Žurim, dolazi mi moja maserka* (1992./1998.), Zvonimir Zoričić: *Tatarski biftek* (1994.), Miro Gavran: *Deložacija* (1995.) , Ivan Kušan: *Tko je Sveti Stefan* (1996.), Ljubomir Kerekeš: *Povratak ratnika* (1997.), Ivo Brešan: *Utvare* (1997.) 

Uredila je i *Antologiju hrvatske poratne drame 1996-2011* (Alfa, Zagreb, 2014.) u kojoj je objavljeno 12 drama. Lydia Scheuermann Hodak *Slike Marijine* (1992./1996.), Pavao Pavličić *Olga i Lina*  (1996.), Hrvoje Barbir Barba *Telmah* (1997.), Vlatko Perković *Deus ex machina* (1997.), Slobodan Šnajder *Ines & Denise* (1997.), Dubravko Mihanović  *Žaba* (2004.), Gordana Ostović *Parsifal* (2005.), Tena Štivičić *Fragile* (2005.), Amir Bukvić *Djeca sa CNN-A* (2006.), Igor Hamer *Jura, samo jučerašnja vijest* (2007.), Lada Martinac *Ko me to pokriva?* (2009.), Miro Međimorec *Vukovarski nokturno* (2011.). 

Te antologije i njezini teorijski radovi**↓**1 mijenjaju uvriježenu sliku da ratnih drama nema ili da nisu kvalitetne.

**Kazališna kritika:**  

Objavila je  zbornik na engleskom *Theatre Criticism Today* (Zagreb, 2001.) u kojem su sabrani tekstovi izlagani na tri simpozija o kazališnoj kritici koji je je organizirala u sklopu Hrvatskog centra ITI (Pula 1998. i  1999. Zagreb 2000.).   

Objavila je i prvu teorijsku knjigu o kazališnoj kritici (*Kazališna kritika ili neizbježni suputnik* UAOS/Leykam, Zagreb, 2011.) u kojoj uz analizu američke kritike i komparaciju američkog i europskog modela kazališne kritike donosi i novu definiciju žanra.

Popis najvažnijih radova
------------------------

**Autorske knjige:**

* *Kazališna kritika ili neizbježni suputnik* (UAOS/Leykam, Zagreb, 2011.)
* *Nova europska drama ili velika obmana 2* (Leykam international, Zagreb, 2010.)
* *Нова европейска драма или голямата измама* (Аvangard print ЕООD, Ruse, 2009.)
* *Što je nama hrvatska drama danas?* (Naklada Ljevak, Zagreb, 2008.)
* *Nova europska drama alebo veliki podvod* (Jan Jankovič, Bratislava, 2007.)
* *Gubitnički genij u našem gradu* (Filozofski fakultet, Zagreb, 2006.)
* *Nova europska drama ili velika obmana* (Meandar, Zagreb, 2005.)
* *Afirmativna američka drama ili živjeli Puritanci* (Hrvatski centar ITI, Zagreb, 2003.)
* *Subverzivna američka drama ili simpatija za losere* (CDM, Rijeka, 1994.)

**Priređivač:**

* *Antologija hrvatske poratne drame 1996-2011* (Alfa, Zagreb, 2014.)
* *Antologija hrvatske ratne komedije 1991-1997* (Privlačica, Vinkovci, 2013.)
* *Antologija hrvatske ratne drame 1991-1995* (Alfa, Zagreb, 2011.)
* *Antologija na novata hrvatska drama* (Fakultet za dramski umetnosti, Skopje, 2002.)
* *Theatre Criticism Today* (Hrvatski centar ITI, Zagreb, 2002.)
* *Antologija američke drame I i II* (AGM, Zagreb, 1993.)

Nagrade i priznanja
-------------------

* 2014. Nagrada A. G. Matoš Matice Hrvatske za knjigu *Kazališna kritika ili neizbježni suputnik* (Leykam/UAOS Zagreb,/Osijek, 2012.)
* 2012. Zlatna povelja za knjige ogranaka Matice Hrvatske za knjigu: Dragan Mucić *Prvih četrdeset godina. Hrvatsko narodno kazalište u Osijeku 1907. - 1941.*(Matica hrvatska Osijek/ Filozofski fakultet u Osijeku, 2010.) koju je uredila
* 2006. Petar Brečić za kazališnu esejistiku 2006. za knjigu *Nova europska drama ili velika obmana* (Meandar, Zagreb, 2005.)
* 2000. Odlikovanje Redom hrvatskog pletera za doprinos razvitku i ugledu države te za dobrobit građana, Predsjednika Republike Hrvatske
* 1999. Počasna građanka grada Waterforda, CT, USA.

Bilješke
--------

1. **↑**1  Sanja Nikčević *Drame o Domovinskom ratu ili stotinu naslova od kabareta do alegorije. Popis hrvatske ratne drame 1991-2911*. u Republika 7-8/2012. str. 67-91)

Literatura
----------

* Igor Žic „Sanja Nikčević ili život za kazalište" Književna Rijeka 1-2/2014. str. 130.-139.

Vanjske poveznice
-----------------

* Tko je tko u hrvatskoj znanosti Arhivirano 2015-11-17 na Wayback Machine-u
* Hrvatska znanstvena bibliografija MZOŠRH
* Umjetnička akademija u Osijeku
* Filozofski fakultet u Osijeku Arhivirano 2008-05-16 na Wayback Machine-u